Document ID: 32006R1978

KOMISSION ASETUS (EY) N:o 1978/2006,
annettu 22 päivänä joulukuuta 2006,
asetuksen (EY) N:o 448/2001 muuttamisesta tuen peruutusmenettelyjä ja peruutettujen varojen uudelleenkäyttöä koskevien selvitysten antamisen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999 (1) ja erityisesti sen 53 artiklan 2 kohdan,
on kuullut perustamissopimuksen 147 artiklan nojalla perustettua komiteaa,
on kuullut maatalouden rakenteiden ja maaseudun kehittämisen komiteaa,
on kuullut kalatalous- ja vesiviljelyalan rakenteiden komiteaa,
sekä katsoo seuraavaa:
(1)
Neuvoston asetuksen (EY) N:o 1260/1999 soveltamista koskevista yksityiskohtaisista säännöistä rakennerahastoista myönnettävään tukeen liittyvän varainhoitoa koskevan oikaisumenettelyn osalta 2 päivänä maaliskuuta 2001 annetun komission asetuksen (EY) N:o 448/2001 (2) 2 artiklan 3 kohdassa ja 3 artiklan 2 kohdassa jäsenvaltioita vaaditaan antamaan komissiolle selvitys tuen peruutusmenettelyistä ja toimenpiteistä, jotka on jo tehty tai joita on vielä tehtävä hallinto- ja valvontajärjestelmien mukauttamiseksi, sekä ilmoittamaan sille peruutettujen varojen uudelleenkäytöstä ja tukitoimen rahoitussuunnitelman muutoksista.
(2)
Asetuksen (EY) N:o 448/2001 täytäntöönpanon aikana saatu kokemus on osoittanut, että on tarpeen selkeyttää ja yksinkertaistaa kyseisiä vaatimuksia.
(3)
Erityisesti komissiolle toimitettavat tiedot olisi rajattava koskemaan toimenpidekohtaisia julkisen rahoituksen kokonaismääriä, jotka on poistettu asianomaisesta ohjelmasta koko yhteisön rahoitusosuuden tai sen osan peruuntumisen vuoksi, sekä tällaisen rahoituksen poistamisen jälkeen vapautuneiden varojen tosiasiallista uudelleenkäyttöä. Jäsenvaltiot toimittavat hallinto- ja valvontajärjestelmien mukauttamista koskevat tiedot neuvoston asetuksen (EY) N:o 1260/1999 soveltamista koskevista yksityiskohtaisista säännöistä rakennerahastoista myönnettävän tuen hallinto- ja valvontajärjestelmien osalta 2 päivänä maaliskuuta 2001 annetun komission asetuksen (EY) N:o 438/2001 (3) 13 artiklan mukaisissa vuosittaisissa ilmoituksissa.
(4)
Sen vuoksi asetusta (EY) N:o 448/2001 olisi muutettava.
(5)
Tässä asetuksessa säädetyt toimenpiteet ovat aluekehityksen ja alueellisen uudelleenjärjestelyn komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) No 448/2001 seuraavasti:
1)
Korvataan 2 artiklan 3 kohta seuraavasti:
”3. Rajoittamatta komission asetuksen (EY) N:o 438/2001 (4) 8 artiklan mukaisesti takaisinperittäviä määriä koskevien tietojen toimittamisvaatimuksen soveltamista jäsenvaltioiden on lähetettävä komission asetuksen (EY) N:o 1681/94 (5) mukaisesti kunkin vuoden viimeisen vuosineljänneksen selvityksen liitteenä komissiolle selvitys, jossa yksilöidään toimenpidekohtaisesti edellisenä vuonna toimitetuista asianomaista ohjelmaa koskevista menoilmoituksista poistettu julkisen rahoituksen kokonaismäärä toimiin osoitetun yhteisön rahoitusosuuden peruuttamisen johdosta.
2)
Korvataan 3 artiklan 2 kohdan toinen virke seuraavasti:
”Jäsenvaltioiden on ilmoitettava komissiolle 2 artiklan 3 kohdassa tarkoitetussa selvityksessä, miten rahoituksen poistamisen johdosta ohjelmasta vapautuneet yhteisön varat on käytetty uudelleen.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä joulukuuta 2006.

Labels: 12
2
4
15